De ce, Gică?! Întreabă-ți vicepreședintele!

Poate unul dintre răspunsurile cerute de Hagi - poate cel mai puțin important, poate nu - se regăsește într-un meci jucat pe 21 aprilie 2012, când Viitorul vâna promovarea în Liga 1

luni, 27 august 2018, 12:55

Viitorul – FCSB 1-4. În studiourile TV se pornește iarăși furtuna care face uitat meciul prost al campioanei din 2017.

“Ce fotbal am avut și ce fotbal avem acum? De ce nu spuneți, domnilor, de ce am ajuns aici?! De ce? Vreți să mă stricați cu toată lumea, mă scormoniți mereu”.

În platou la DigiSport se dă din picioare pe sub masă de tensiune. Intrat prin telefon după monologul de la conferință, Hagi transmite invitaților din studio o stare pe care o mai simt probabil doar infanteriștii pregătiți să sară peste parapet în gurile flămânde ale mitralierelor.

Deși sunt “frații” lui, Ilie Dumitrescu și Gabi Balint manevrează cu grijă să nu-l supere pe “Gică”. Și ei știu că “Gică” exagerează, dar nu i-o pot spune franc. Cu atât mai puțin la televizor.

La un moment dat, Radu Naum nu mai suportă și izbucnește: “Gică, dar tu vezi când te lăudăm?! Te uiți când te lăudăm?!”.

Hagi tace o secundă, apoi le mulțumește concesiv celor din studio. Pare că Naum a găsit cheia pentru îmblânzirea uraganului, acel declic psihologic magic care poate schimba starea unui om într-o secundă.

Dar, după câteva clipe de calm, furtuna se pornește iar.

“De ce am ajuns aici, domnilor? De ce?”.

Poate unul dintre răspunsurile cerute de Hagi – poate cel mai puțin important, poate nu – se regăsește într-un meci jucat pe 21 aprilie 2012, când Viitorul vâna promovarea în Liga 1. La Mangalia, o echipă, Callatis – aflată în pragul falimentului, dar întărită cu jucători împrumutați de la Academia Hagi – întâlnea minunea răsărită în stepa Dobrogei, la Ovidiu. Înainte de meci, șeful lui Callatis a intrat în vestiar și le-a transmis jucătorilor săi un mesaj clar.

Povestește un fotbalist aflat în acel vestiar: “Ne-a zis că trebuie să stăm drepți și că Viitorul vor fi și ei drăguți cu noi. Și că poate ni-l vor împrumuta pe Alibec în sezonul viitor. S-a terminat 5-1 pentru Viitorul, după ce am condus noi cu 1-0. Au fost atât de drăguți cei de la Viitorul încât noi nu am văzut niciun ban. La fel s-a întâmplat și cu CSMS Iași”.

În victoria lejeră de la Mangalia, pentru Viitorul a marcat un hattrick chiar antrenorul FCSB de aseară, Nicolae Dică.

Echipa lui Hagi a promovat în acel sezon, după încă un meci cu cântec câștigat în ultima etapă cu Săgeata.

Peste câteva luni, a apărut și confirmarea oficială a celor spuse de jucătorul anonim. Într-o conferință de presă, ofițerul de integritate de la FRF, Ioan Hurdubaie, menționa meciul Callatis – Viitorul 1-5 pe lista partidelor detectate de UEFA ca având elemente clare de meci trucat pentru pariuri.

Ca să înțelegeți importanța informației, pe baza acestor rapoarte sunt suspendate echipele dacă federația vrea o investigație serioasă.

FRF a lăsat lucrurile așa, complice. Președintele de atunci, Mircea Sandu, finanța Academia Hagi cu fonduri de la UEFA pe care le ascundea altor școli de fotbal.

De atunci au trecut 6 ani, Hagi a câștigat între timp un titlu, dar fotbalul a ajuns la pământ.

Acum, patronul de la Ovidiu strigă în miez de noapte la televizor: “De ce, domnilor? De ce?”

O explicație minoră poate fi că, la doi ani de la meciul respectiv, șeful lui Callatis care ordona poziția de drepți în vestiar era numit vicepreședinte la Academia Hagi. Numele lui este Neculai Tănasă (foto, alături de Hagi) și rezistă deja în funcție de 4 ani, deși Hagi are renumele unui devorator de angajați.

În 2011, Tănasă era demascat de Ion Crăciunescu pentru că băgase în plicul arbitrilor un barem mai mare decât cel regulamentar, dar se apăra aruncând vina pe contabil. Reputația sa este controversată. Jucătorii pe care Tănasă i-a avut la Callatis susțin că el conducea clubul cu ajutorul lui Florin Roșcănianu, zis Piciu, un apropiat al interlopului Beinur Nuredin.

Tocmai pe el l-a adus Hagi în echipa sa cu care vrea să transforme fotbalul românesc.

La un an după cooptarea în conducerea Academiei, Neculai Tănasă a fost numit șeful filialei PSD Mangalia. Doi ani mai târziu era încă în funcția politică, deși lucra în paralel și la Viitorul.

Acum, spun sursele, Tănasă nu mai conduce PSD Mangalia, dar e în continuare în clubul lui Hagi, așa cum susține site-ul oficial al AGH.

Pe site-ul filialei partidului, nu există nicio informație privind schimbarea sa din funcție, iar la telefonul fix de la sediu nu răspunde nimeni. Pe site-ul LinkedIn, Tănasă scrie că este încă șeful filialei.

Cert este că, pe 9 iunie 2018, Neculai Tănasă (foto, al doilea din stânga) se afla în fruntea oamenilor aduși de PSD Mangalia în Piața Victoriei la uriașul miting de susținere al lui Liviu Dragnea. Când liderul partidului a rostit deja celebra frază “curățăm țara de mizeria împrăștiată de acești șobolani”, Tănasă a încuviințat cu siguranță din cap.

Tot așa a aprobat și aseară, în timp ce șeful său pe linie de fotbal urla la televizor:

“De ce, domnilor, a ajuns fotbalul în halul ăsta? De ce?”

Chiar așa, Gică, de ce nu-l întrebi pe Tănasă de ce?

PS – În minutul 45 al meciului Viitorul – FCSB 1-4, Ianis Hagi este filmat cu mâinile în șolduri, privind pasiv cum Ovidiu Popescu îi pasează lui Qaka chiar prin fața sa. Dacă există în fotbal un lucru pe care-l detestă un antrenor este tocmai ăsta: statul cu mâinile în șold în timp ce adversarul e în preajma ta.

Pe Ianis îl propune cu obstinație Hagi pentru naționala României din 2021. “O să vedeți, eu o să dau naționala peste 3 ani!”, a strigat aseară tatăl lui.

Asta va însemna oare că fotbalul românesc se schimbă?

VEZI AICI MOMENTUL ÎN CARE IANIS HAGI STĂ CU MÂINILE ÎN ȘOLD